Peeter Järvelaid

Peeter Järvelaid (sündinud 28. novembril 1957 Tallinnas) on eesti poliitik ja spordijuht, õigusteadlane ja ajaloolane.
Tartu Ülikooli (1992–1997) ja Akadeemia Nord (1997–2009) õigusajaloo professor, 2010–2016 Tallinna Ülikooli professor, alates 2016 samas dotsent. 2018 Kasahstanis Taldõkorganis Žetisu ülikooli (ЖГУ имени Ильяса Жансугурова) teadus-, arenduse ja innovatsiooni ala prorektor. Ta oli 2019–2021 Põhja-Tallinna linnaosavanem. Alates 11. novembrist 2021 Tallinna linnavolikogu liige, volikogu õiguskomisjoni esimees. Alates aprillist 2023 kuni november 2025 Eesti Vehklemisliidu president. Alates 28. november 2025 Põhja-Tallinna linnaosakogu liige (https://teele.tallinn.ee/documents/149877/view#preview
Peeter Järvelaid sündis Tallinnas sõjaväelase perekonnas. Aastatel 1965–1970 õppis ta Võru I 8-klassilises Koolis, 1970. aasta kevadest Petseris. 1976. aastal lõpetas ta Petseri 2. Keskkooli ning astus Tartu Riikliku Ülikooli õigusteaduskonna statsionaarõppesse, mille lõpetas 1981. aastal. 1981–1984 oli ta statsionaarne aspirant Tartu Riikliku Ülikooli riigi ja õiguse teooria ja ajaloo kateedri juures. 1990. aastal kaitses oma väitekirja "Õigusteaduslike distsipliinide õpetamine Tartu Ülikoolis enne 1889. aasta venestamisreforme". 
1981. aastal asus tööle Tartu Riikliku Ülikooli, õpetades seal Eesti ja Venemaa Keisririigi õigusajalugu ning Tartu ülikooli õigusteaduskonna ajalugu. Alates 1992. aastast töötas ta Tartu Ülikooli õigusteaduskonna Eesti õiguse ajaloo korralise professorina. Aastatel 1993–1997 oli Tartu Ülikooli õigusteaduskonna eraõiguse instituudi korraline professor (Eesti õiguse ajaloo õppetooli juhataja).
Aastatel 1997–2000 töötas Eesti justiitsministeeriumis nõunikuna, 2000–2010 oli Akadeemias Nord õigusteaduskonna korraline professor (õppetooli juhataja; ka õigusteaduskonna dekaan).
2003–2005 Sisekaitseakadeemia rektori kohusetäitja. 2005 Eesti Mereakadeemia teadus- ja arendusprorektor. 2006–2007 Eesti Mereakadeemia rektori kohusetäitja. Pärast seda töötab Tallinna Lauluväljaku teadusjuhina.
Aastatel 2010–2016 töötas Tallinna Ülikoolis professori ja ühiskonnateaduste instituudi dotsendina. 2018 Zetisu Riikliku Ülikooli innovatsiooni ja arenduse prorektor (Taldõkorgan, Kasahstan). On osalenud Läti ja Kasahstani ülikoolide õigusteaduskondade akrediteerimisel rahvusvahelise eksperdikomisjoni liikmena.
Oli 2019–2021 Põhja-Tallinna linnaosavanem. Alates 11. novembrist 2021 kuni november 2025 Tallinna linnavolikogu liige.
Jaanuaris 2008 oli Eesti Rahvusraamatukogus näitus "Õigusteadlane professor Peeter Järvelaid 50. Õiguspeeglit ajaloopeeglist vaadates". Näitusel oli esindatud Peeter Järvelaiu artiklid ja monograafiad Eesti ja Euroopa õiguse ajaloo, väljapaistvate õigusteadlaste, Tartu Ülikooli õigusteaduskonna ajaloo ning haridus- ja kultuuriloo kohta.
Akadeemiline töö.
Ta on arendanud semiootilist ja isiksusekeskset uurimissuunda ning avaldanud mitusada teaduslikku ja populariseerivat artiklit põhiliselt Eesti ja Euroopa õiguse ajaloo ning juriidilise hariduse ajaloo kohta eesti, vene, inglise, saksa, prantsuse, rootsi, läti, leedu, slovaki, soome, kasahhi, seto keeles.
Peeter Järvelaid on osalenud NSV Liidu Teaduste Akadeemia Riigi ja õiguse instituudi töörühmas ühismonograafia "Poliitiliste ja õiguslike õpetuste ajalugu 17.–18. sajandil" kirjutamisel.
Isiklikku.
Peeter Järvelaid on 1980. aastast abielus meditsiinidoktor Mari Järvelaidiga ja neil on kolm last.